አለም አቀፍ የቱሪዝም ቀንን አስመልክቶ ሲካሄድ የነበረው የግመል ውድድር ተጠናቀቀ
 አዲስ አበባ:- ዓለም አቀፍ የቱሪዝም ቀንን አስመልክቶ በድሬዳዋ ከተማ ሲካሄድ የነበረው የግመል ውድድር ተጠናቀቀ። ከ1ኛ እስከ 3ኛ ለወጡ ተወዳዳሪዎችም የአሸናፊነት የምስክር ወረቀት ተሰጠ። ከባለፈው ቅዳሜ ዕለት ጀምሮ በድሬዳዋ ከተማ ሲካሄድ የቆየው 32ኛው የቱሪዝም ቀንን የተመለከተ በዓል
በትናንትናው ዕለትም ቀጥሎ የዋለ ሲሆን በዕለቱም ከተካሄዱት ፕሮግራሞች ከፍተኛ ፉክክር የታየበት የግመል ውድድር አንዱ ሆኖ አልፏል።
በውድድሩ 3ኛ የወጣው ወጣት ማሀመድ ቶፊቅን ስለውድድሩ አነጋግረነው በጣም ጥሩ እንደነበርና መቀጠል
ያለበት መሆኑን የተናገረ ሲሆን «ይህን የግመል ውድድር እኛ ጋር እየተለመደ ቢመጣና አጠናክረን ብንቀጥልበት ልክ አንደ አረብ አገራት
ከፍተኛ የቱሪስት ቁጥርን በመሳብ የኢኮኖሚ ተጠቃሚ መሆን እንችል ነበር፤ አሁንም ይህን ታሳቢ በማድረግ ለውድድሩ ትኩረት ቢሰጠው
ጥሩ ነው» ሲልም አስተያየቱን ሰጥቷል። ወጣት ማሀመድ ቶፊቅ ሁኔታዎች ከተመቻቹለት በግመል ውድድር
ስፖርት ለመግፋትና የአገሩን ስም ለማስጠራት ዝግጁ መሆኑን ተናግሯል። በድሬዳዋ ከተማ መስተዳድር የወጣቶችና
ስፖርት ኮሚሽን የስፖርት ተሳትፎና ውድድር ቡድን መሪ አቶ ገብሬ ሌራንሶ ይህ ውድድር አሁን ሲካሄድ ለ7ኛ ጊዜ መሆኑን ገልፀው
ግመሎቹ ከዚህ ውድድር ባለፈ ከፍተኛ የሆነ ኢኮኖሚያዊ ፋይዳ ያላቸውና ለአርብቶና አርሶ አደሩ ገቢ የሚያስገኙ በመሆኑ በስፖርቱ
በኩል የሚጠበቀውን ያህል ውጤት አልተገኘም በማለት ተናግረዋል። የድሬዳዋ ከተማ መስተዳድር ከንቲባ
አቶ መሀመድ አህመድ የድሬዳዋ አስተዳደር የግመል ውድድርን ለማስፋፋትና የቱሪስት መስህብ ለማድረግ መስተዳድሩ የበኩሉን ጥረት እያደረገ
መሆኑን ገልፀው ተወዳዳሪዎችም ሆኑ ግመሎች በሳይንሳዊ ሥልጠና ታግዘው አገር አቀፍ ውድድር እንዲያደርጉ ለማስቻል መስተዳድሩ አስፈላጊውን
ሁሉ እያደረገ ነው ብለዋል። የባህልና ቱሪዝም ሚኒስቴር ሚኒስትር ዶ/ር ሂሩት ካሰው በዓሉን አስመልክተው እንደተናገሩት፣ ውድድሩ
በአገራችን በጣም ከፍተኛ ከመሆኑ አኳያ ሌሎች ክልሎችንም በማስተባበር በአገራችን ታላቅ ውድድር ማድረግ ይቻላል። ሚኒስቴር መስሪያ ቤታቸው ውድድሩንና ተወዳዳሪዎችን ዓለም አቀፍ ለማድረግ እንደሚሰራና ድጋፍ እንደሚያደርግ
የገለፁት ሚኒስትሯ፣ ስፖርቱ ቱሪዝምን በመሳብና የሥራ ዕድልን በመፍጠር በኩል የራሱን ከፍተኛ ሚና እንደሚጫወት ገልፀዋል። ድሬዳዋ
ከ1950ዎቹ ጀምሮ በስፖርቱ ዘርፍ ለአገር ከፍተኛ አስተዋፅኦ ሲያደርግ እንደነበረ፤ ለዚህም ድሬዳዋ ጨርቃጨርቅ እግር ኳስ ቡድን፣
ድሬዳዋ ናሽናል ሲሚንቶ እግር ኳስ ቡድን፣ የምድር ባቡር እግር ኳስ ቡድን እና የድሬዳዋ ብስክሌት ክለብ የሚጠቀሱ መሆኑንም ክብርት
ሚኒስትሯ አስታውቀዋል። ድሬዳዋ ያፈራቻቸው እግር ኳስ ተጫዋቾች አገራችን ዋንጫ እንድታገኝ ያደረጉት አስተዋፅኦ ቀላል አይደለም
የሚሉት ዶ/ር ሂሩት የስፖርት ጋዜጠኞችንም ለሀገራችን ያፈራች መሆኗንም ተናግረዋል። ይህን ሁሉ
ታሪክ የያዘችው ድሬዳዋ ዛሬ ወደ ኋላ ቀርታለች የሚሉት ሚኒስትር ሂሩት ካሰው የከተማው መስተዳድር ይህንን ቆም ብሎ በማየት ሊሰራና
ከተማዋን ወደ ቀድሞ ዝናዋ ሊመልስ እንደሚገባ፤ ድሬዳዋ ከተማ ለቱሪዝም መስህብ የሚሆን በርካታ እርሾ ያላት ከመሆኗ አኳያ ያንን
በመደመር ፍልስፍና ቃኝቶ ተግባራዊ ሊያደርግ፤ ለዚህም ሚኒስቴር መስሪያ ቤታቸው በሚያስፈልገው ሁሉ ከከተማው አስተዳደር ጎን እንደሚሆን
አስታውቀዋል።አዲስ ዘመን መስከረም 19/2012 ጌትነት ምህረቴ